| Zene és tánc Kizárólag klasszikus indiai zenével és két klasszikus tánccal foglalkozunk. Az okok egyszerűek: egyáltalán nem tudtam élvezni India könnyűzenéjét (főként filmzene) és a kiválasztott két tánc jó keresztmetszetet ad arról, mit fejeznek ki az indiaiak táncaikkal (legalábbis reméljük). Ami a klasszikus zenét illeti, igyekeztem megérteni, megtanulni, mik az alapjai, de azt hiszem jobb, ha azokat a web-oldalakat tanulmányozzák és hallgatják, amelyeket ajánlani fogunk. Két hosszú előadást (a hivatalos neve is ez: long session) hallgattam meg, amelyek a késődélutáni órákban kezdődnek és non-stop folynak másnap délelőttig. A legjobb előadóknak is csak az érdekesebb futamait tudtam élvezni. Rövid futamokat hallgathatnak a következő web-oldalon: www.Indiatimes.com > Jukebox > classical Remélem ismét meg tudom Önöket lepni, ezúttal azzal a hírrel, hogy az egyik legjobb, az indiai klasszikus zenével foglalkozó web-oldal minden bizonnyal a magyar www.rimpa.net , a Kozma András vezette Calcutta Trió oldala. A Trióval akkor találkoztam, amikor Kalkuttában dolgoztam és a Trió - fiatal magyar rajongói az indiai zenének - tanulni érkezett oda. Figyelemmel kísértem az együttes felfelé ívelő pályáját, sokat hallottam róluk, de csak most jutott el igazán a tudatomig, hogy ők kell legyenek a legjobb - ha nem az egyetlen -, az indiaiak számára külföldi zenészek, akik a klasszikus zenét magas szinten adják elő. És ugyanúgy meglepett, hogy kiváló web-oldal tervezőknek és építőknek is bizonyultak. Ha veszik a fáradságot és tanulmányozzák a rimpa-t, elragadtatással fognak tanulni ebből az alapos munkából. Gratulálunk Kozma úrnak és társainak az idegen művészet ilyen sikeres interpretálásához és a nagyszerű oldalhoz. Nem kell mást tennem most, mint megadnom négy további web-oldalt, amelyek mindegyike több továbbihoz vezet el. Napokat tölthetnek az indiai zene tanulmányozásával, nem lépve ki az eddig ismertetett oldalak köréből. www.makar-records.com , amelyik az "Indian Music Links - Webring" tagja, www.indianmelody.com/indmusic.htm - "Indian Classical Music Links", www.saregama.com , egy e-commerce lap, de Juke Box-a élő zenét ad, www.saigan.com/heritage/ > Indian Heritage > Music Az indiai klasszikus táncok közül a Bharatya Natyam (Bharata Natya) érdemli a legkomolyabb figyelmet. A tánc főként Tamil Naduban népszerű. Évszázadokon keresztül uralkodói és vallási (lám, nem beszélhetünk egyháziról) támogatásban részesült, mint devadasi-k, templomi táncosok által előadott tánc, a nagy templomok tánca. Mint minden klasszikus tánc, ez is történeteket "mesél el", amelyeket az indiai hallgatóság könnyen megért, követve az előadó négy kifejezési módszerét: a test mozgását és a kéz gesztikulációt, a táncos énekét, ruházatát és arckifejezését. Külföldi nézők számára az eltáncolandó történetet rövid szöveggel ismertetik előre, könnyebbé téve a megértést. A tánc első pillantásra furcsának tűnhet, mivel éles mozdulatok nélkül adják elő, de amint hozzászokik a néző a stílushoz, a test és lábak súlyos mozgásához, a kezek szép, ívesen rajzolt "beszédéhez" és a táncosnő nagyon kifejező mimikájához, értékelni fogja a tánc kifejező művészetét és erejét. Teljesen más zsáner a Kathakali, egy másik dél-indiai állam, Kerala táncdrámája. A tánc a két nagy hindu eposz, a Mahabharata és a Ramajana meséit, epizódjait dolgozza fel és templomokban, teljes éjszakákon át táncolva adták elő korábban. A táncosok férfiak, ruházatuk és arc-maszkjuk egyszerűen fantasztikusan színes, bonyolult és súlyos. Csak az arc kifestése hat órát vesz igénybe, mivel gyakorlatilag maszkot "építenek" az arcra. A táncosokat ifjú korban válogatják ki, mint a balett-táncosokat Európában és évekig oktatják, erősítik őket, hogy megtanulják a bonyolult mozdulatokat és mimikát és hogy a hosszú előadások megterhelését bírják. Ha valami rendkívül szokatlant és izgalmasat akar élvezni, feltétlenül nézzen meg egy Kathakali előadást. A legjobb Kathakali ismertetőt a www.cyberKerala.com oldalon találtam. Csak megemlítek három további klasszikus táncot: Kathak, Manipuri, Orissi. Kiváló web-lap mindezek tanulmányozásához az Artindia.net * * * Évek teltek el, mígnem váratlanul megkeresett Tóth Szabolcs és pár sor kíséretében a figyelmembe ajánlotta a saját weboldalát. Idézem a fontosabb sorait: "Szeretném figyelmébe ajánlani az oldalamat, amin az indiai klasszikus zenét magyarázom, 25 interjúval 108 oldalon át: http://raga.hu Varázslatos! Feltétlenül erre koncentráljon, akit komolyan érdekel az indiai klasszikus zene! (11.04.08)" |